РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/3-15

10. март 2015. године

Б е о г р а д

ЗАПИСНИК

20. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 15. ЈАНУАРА 2014. ГОДИНЕ

 Седница је почела у 9 часова и 20 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Зоран Пралица, Драгољуб Зиндовић, Владан Милошевић, Радмило Костић, Јелена Мијатовић, Оливера Пауљескић, Ђорђе Чабаркапа, Новица Тончев, Иван Карић, Владимир Маринковић и Дејан Чапо.

 Седници су присуствовали заменици чланова Одбора: Дејан Ковачевић (заменик члана Одбора Драгомира Карића), Горан Ћирић (заменик члана Одбора Драгана Шутановца) и Драган Јовановић (заменик члана Одбора Младена Грујића).

 Седници нису присуствовали чланови Одбора: Драгомир Карић, Александар Јовичић, Драган Шутановац, Младен Грујић и Енис Имамовић.

 Седници су, на позив председника, присуствовали: Жељко Сертић, министар привреде, Стојанка Вучковић, шеф Кабинета министра привреде и Марко Обрадовић, посебни саветник министра привреде.

 На предлог председника, Одбор је већином гласова утврдио следећи

Д н е в н и р е д

 1. Разматрање Предлога закона о изменама и допуни Закона о привредним друштвима, који је поднела Влада (број 023-23/15 од 9. јануара 2015. године);

 2. Разматрање Предлога закона о изменама Закона о Фонду за развој Републике Србије, који је поднела Влада (број 011-4840/14 од 31. децембра 2014. године);

 3. Разно.

 Прва тачка дневног реда – **Разматрање Предлога закона о изменама и допуни Закона о привредним друштвима**

Одбор је размотрио Предлог закона о изменама и допуни Закона о привредним друштвима у начелу и поднео Извештај Народној скупштини.

У уводним напоменама, Жељко Сертић, министар привреде је истакао да предложене измене не мењају суштински Закон о привредним друштвима, већ се односе, пре свега, на питање сопствених акција „Телекома“, као највећег оператера који је изузетно значајан за Републику Србију. Одредбе закона које се односе на власништо над хартијама од вредности, односно над акцијама у свим елементима остају непромењене, осим одредби које дефинишу питање сопствених акција. Законом о привредним друштвима прописан је рок за друштва која су стекла сопствене акције да их у року од три године од дана стицања отуђе, тако да укупна вредност тако стечених сопствених акција друштва не буде већа од 10% основног капитала. Истеком законом предвиђеног рока од три године друштва су дужна да сопствене акције друштва пониште тако да не би биле веће од 10% основног капитала и по том основу смање основни капитал. На основу досадашњег законског решења сопствене акције „Телеком Србија“ а.д. Београд, за чије стицање су издвојена значајна финансијска средства, истеком законом предвиђеног рока биле би поништене и по том основу смањен основни капитал овог привредног друштва, уз негативни ефекат целе такве трансакције и на имовину Републике Србије. Истакао је да трогодишњи период за „Телеком“ истиче 25. јануара 2015. године и да се закон у случају „Телекома“ неће примењивати ретроактивно. Имајући у виду да је ово привредно друштво у већинском, државном власништву предложено је увођење законског изузетка који представља укидање временског ограничења за отуђење до 20% сопствених акција за привредно друштво које није јавно у смислу закона којим се уређује област тржишта капитала. Друга измена закона се односи на право прече куповине. Предложено је да остају права искључиво за јавна акционарска друштва. Затворена акционарска друштва могу одлуком својих органа да обезбеде право прече куповине, али да то не буде законска обавеза. Предложено је да утврђено законско право прече куповине у корист лица која су акционари друштва на дан доношења одлуке о отуђењу сопствених акција постоји само у случају отуђења сопствених акција за друштва која су јавна у смислу закона којим се уређује област тржишта капитала. Привредна друштва која нису јавна, у смислу закона којим се уређује тржиште капитала, нису укључена у трговање на регулисаном тржишту, могу да предвиде право прече куповине својим конститутивним актима. Предложеним решењем „Телеком Србија“ а. д. Београд нeће имати законске обавезе омогућавања права прече куповине постојећим акционарима друштва, што побољшава преговарачку позицију и има позитивне ефекте на цену која се може постићи за продају акција друштва.

 У дискусији народни посланици су поставили питања, изнели ставове и мишљење и дали предлоге и сугестије. Постављена су следећа питања:

- зашто се није ишло на берзу са иницијалним пакетом делом државних и сопствених акција „Телекома“, како би се прикупила средства за инвестирање;

- да ли је било могуће 20% акција „Телекома“ пренети на неки други државни ентитет;

- зашто се до сада чекало на доношење одлуке у вези сопствених акција „Телекома“, с обзиром да је уговор између ОТЕ-а и „Телекома“ потписан пре три године.

 У расправи је изнето мишљење да није требало задуживати „Телеком“ на основу склопљеног уговора о куповини 20% акција од ОТЕ-е, јер је због тога остао без довољно средстава за развој. То су пре свега осетиле општине у брдско-планинским подручјима. Велики број села је остао без примарне инфраструктуре. Воде се судски процеси између „Телекома“, грађана и појединих месних заједница, јер је „Телеком“ обуставио фиксне прикључке у брдско-планинским крајевима и увео тзв. бежичне телефоне неког кинеског произвођача. Постоје и судске пресуде по којима је „Телеком“ дужан да плати милионске одштете грађанима, јер је без њихове сагласности вршио замене прикључака. Истакнуто је и да је једна од могућности „Телекома“ била пласирање 20% сопствених акција или део тих акција и друга је рачуноводствена, што би подразумевало и повећање вредности акција грађана Србије у „Телекому“, као и бивших запослених у „Телекому“ и „Пошти“. Прва приватизација „Телекома“ била је 1997. године са продајом од 49% акција. 2002. године био је први откуп 29% акција италијанског „Телекома“ и то за 195 милиона евра и 2012. године 20% акција ОТЕ-а за 380 милиона евра. Изнето је да је откуп италијанског дела акција био одличан пословни потез за државу и да је омогућио „Телекому“ регионални развој. Две телекомуникационе компаније, које су присутне на домаћем тржишту су права конкуренција „Телекому“ и то треба да га стимулише да прати развој тог сектора, а и држава треба да покаже способност и амбицију да подигне развој „Телекома“.

 Поводом дискусије, Жељко Сертић, министар привреде је изнео да је берзанско тржиште акција веома слабо и наша понуда на берзи веома мала. Постојала је опасност да, уколико се изађе са акцијама „Телекома“ на берзу, због мањка понуде и финансијских средстава вредност акција падне. То би утицало на тражење стратешког партнера, тако да је боље што је „Телеком“ остао у затвореном акционарском кругу. Инвестиције су услов опстанка у затвореним акционарским друштвима. Компанија мора да буде добро припремљена, финансијски добро да послује, да сви процеси унутар компаније буду завршени или постављени на максимални професионални начин, да би оног момента када се изађе на берзу задржала вредност акција. С обзиром да „Телеком“ има фиксну телефонију и мобилне и интернет услуге, има потенцијала да се достигне виша цена акција и обезбеди развој предузећа у будућем периоду. Истакао је да је ограничење за развој „Телекома“ у будућем периоду недостатак инвестиционих активности, као и да за сада не постоји идеја о конкретном мањинском или већинском пакету, већ да на озбиљан начин експерти дају своје мишљење и предлог држави шта да се уради у будућности. Интерес је да „Телеком“ остане у функцији развоја државе. Менаџмент „Телекома“ одлично обавља свој посао, али у данашње време компаније се воде на много ширем нивоу. За конкурентност која се очекује у наредном периоду „Телеком“ нема системске претпоставке, ни финансијска средства да их развије, у поређењу са финансирањем и инвестирањем страних компанија које функционишу на светском тржишту. Одговорно је размишљати о томе шта ће бити у 2016. и даљим годинама и због тога је Влада Републике Србије донела одлуку да уђе у избор приватизационог саветника, који би предложио моделе за будућност „Телекома“.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допуни Закона о привредним друштвима.

 У дискусији су учествовали Драган Јовановић, Горан Ћирић и Жељко Сертић.

 За известиоца Одбора на седници Народне скупштине одређена је Александра Томић, председник Одбора.

Друга тачка дневног реда **- Разматрање Предлога закона о изменама Закона о Фонду за развој Републике Србије**

У уводним напоменама, Жељко Сертић, министар привреде је истакао да је фискална консолидација услов опоравка државе и свих будућих економских активности. Став Међународног монетарног фонда по свим питањима, а пре свега о буџету, је од изузетне важности. Једна од замерки ММФ-а је била да за дуговање Фонда за развој Републике Србије не треба да гарантује Република Србија. У складу са тим, предложена је измена да Фонд за своје обавезе гарантује својом имовином, својим капиталом, да се раздвоји потпуно од буџета, односно било каквог негативног утицаја на буџет, односно на укупан дуг државе.

 У дискусији народни посланици су поставили следећа питања:

- због чега би се чланови Управног одбора Фонда за развој, који имају велика права у одлучивању, разликовали по одговорности од чланова извршних одбора пословних банака;

- који је проценат ненаплативих потраживања Фонда у односу на пласмане;

- какав је однос ненаплативих потраживања Фонда за развој у односу на банкарски сектор.

 Поводом постављених питања, Жељко Сертић, министар привреде је изнео да се води рачуна на који начин се пласирају стредства Фонда, како би се пласирана средства вратила. Ни један кредит није прошао на начин на који би био оспорен у било којој комерцијалној банци. Документа која иду на седницу управног одбора третирају се на начин као што то раде све банкарске институције. Фонд има неколико пута мање каматне стопе од комерцијалних банака, тако да је то довољно атрактивно да се људи потруде да различитим врстама гаранција покрију своје дугове. Направљен је изузетак код поплављених подручја, где је дозвољено да личне менице или залог на опреми буду гаранција. Влада је донела одлуку да милијарду динара обезбеди за поплављена подручја, а до сада је искоришћено око 250 милиона динара. Уведени су прелиминарни разговори са свим потенцијалним подносиоцима захтева. Фонд је отворен за сваког ко жели да разговара, пита и сазна шта треба да припреми. Каматне стопе су од један до три процента што је знатно мање него код комерцијалних банака. Води се рачуна да се средства пласирају у производњу и обртна средства, а не у трговину или у било шта што није у интересу државе. Од укупно поднетих захтева одобрено је преко 95%.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлога закона о изменама Закона о Фонду за развој Републике Србије.

 У дискусији су учествовали Горан Ћирић и Жељко Сертић.

 За известиоца Одбора на седници Народне скупштине одређена је Александра Томић, председник Одбора.

 Трећа тачка дневног реда – **Разно**

На предлог председника, Одбор је одлучио да предложи Александра Јовичића, члана Одбора за привреду, регионални развој, трговину, туризам и енергетику, да учествује на Регионалној парламентарној конференцији „Парламенти и буџетски и финансијски надзор у земљама Западног Балкана“, која ће се одржати 20. и 21. фебруара 2015. године у Тирани, Албанија.

 Седница је закључена у 10 часова.

 Саставни део записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |